	[image: image2.jpg]



	
	[image: image3.jpg]N 2z
KYNPOaY

Mopowtikd Mpaweio Kunplaknig MpeoBeiac







Ομαδική εικαστική έκθεση

στο Σπίτι της Κύπρου

Με μεγάλη επιτυχία, παρουσία πολλών ανθρώπων της Τέχνης, πραγματοποιήθηκαν, τη Δευτέρα 16 Δεκεμβρίου 2019, στο Σπίτι της Κύπρου στην Αθήνα, τα εγκαίνια της ομαδικής εικαστικής έκθεσης ΕΠΙΤΡΕΠΕΤΑΙ, σε επιμέλεια της ιστορικού τέχνης  και Επιμελήτριας της Εθνικής Πινακοθήκης δρος Λίνας Τσίκουτα-Δεϊμέζη.

Όπως σημειώνει η επιμελήτρια, η έκθεση με θέμα την αινιγματική, διφορούμενη, προκλητική έννοια «Επιτρέπεται» … δίνει τη δυνατότητα στους καλλιτέχνες να την ερμηνεύσουν και να την αποδώσουν με όποιον τρόπο επιθυμούν, δίνοντας τελείως διαφορετικές εξηγήσεις, αναλύσεις και ερμηνείες. Μεγάλο ενδιαφέρον παρουσιάζει η απρόβλεπτη, ποικίλη επιλογή των θεμάτων που εμπνέονται, ανακαλύπτουν, εφευρίσκουν, εξελίσσουν και εικονογραφούν οι καλλιτέχνες. Η έννοια «Επιτρέπεται» προσλαμβάνει διαφορετικές ερμηνείες, άλλοτε με ερωτηματικό «Επιτρέπεται;» ή με κατάφαση σαφώς «Επιτρέπεται» ή με προτροπή μιας και δεν επιτρέπεται απλώς, αλλά σαν να Επιβάλλεται.
Οι συμμετέχοντες είναι σημαντικοί καλλιτέχνες διαφορετικών γενεών από 30 έως 75 ετών περίπου, πολλοί γνωστοί και επώνυμοι καλλιτέχνες, μεταξύ των οποίων και καθηγητές των διαφόρων Ανωτάτων Σχολών Καλών Τεχνών της Ελλάδας. Επίσης η έκθεση αντανακλά την πολυμορφία της σύγχρονης εποχής και της σύγχρονης ελληνικής τέχνης, με την χρήση διαφορετικών μέσων και τεχνικών, όπως ζωγραφική, γλυπτική, φωτογραφία, βίντεο, εγκαταστάσεις, κ.ά. Τα είδη, τα μέσα και οι τεχνικές που χρησιμοποιούν είναι όλα τα σύγχρονα μέσα που χρησιμοποιούνται στη σύγχρονη τέχνη, από τα πιο παραδοσιακά μέχρι τα πιο πρωτοποριακά, τα πολυμέσα, την τεχνολογία και τις πιο εξελιγμένες εκδοχές της.

Η έκθεση παρουσιάζει ενδιαφέρον τόσο από το ίδιο το προκλητικό θέμα και το εικονογραφικό πλαίσιο, όσο και από το αισθητικό και το εννοιολογικό πλαίσιο, όσο και από το εννοιολογικό και το αισθητικό αποτέλεσμα. Τα 26 έργα δημιουργούνται από 29 καλλιτέχνες (η γυναικεία ομάδα In Doors απαρτίζεται από τέσσερεις καλλιτέχνιδες) ειδικά για την έκθεση με το πληθωρικό, ιδιαίτερο και αινιγματικό θέμα, ή αποτελούν συνέχεια, εξέλιξη παλαιότερων έργων που σχετίζονται με το θέμα. 

Με έργα τους συμμετέχουν οι καλλιτέχνες: Άγγελος Αντωνόπουλος, Μπάμπης Βενετόπουλος, Γιάννης Γρηγοριάδης, Γιώργος Γυπαράκης, Γεωργία Δαμοπούλου, Θοδωρής Ζαφειρόπουλος, Κατερίνα Ζαφειροπούλου, Ευρυδίκη Καλλιμάχου, Άντζυ Καρατζά, Γιάννης Κονταράτος, Capten (Χρήστος Κωστούλας), Μιχάλης Μανουσάκης, Σταύρος Μπονάτσος,  Ομάδα In Doors, (Μαριγώ Κάσση, Βάλλυ Νομίδου, Σπυριδούλα Πολίτη, Μαίρη Χρηστέα), Ηλίας Παπαηλιάκης, Ανδρέας Σάββα, Γιάννης Σκαλτσάς, Άγγελος Σκούρτης, Εύα Στεφανή, Κώστας Τσώλης, Μάκης Φάρος, Πάνος Χαραλάμπους, Γιώργος Χαρβαλιάς, Γιούλα Χατζηγεωργίου, Ερατώ Χατζησάββα, Κώστας Χριστόπουλος.

Όπως επισημαίνει η Μορφωτική Σύμβουλος της Πρεσβείας της Κυπριακής Δημοκρατίας δρ Νάντια Στυλιανού στον πρόλογο του καταλόγου της έκθεσης, η λέξη -έννοια  «Επιτρέπεται» ακροβατεί μεταξύ της κατάφασης και της άρνησης, της αποδοχής και της απόρριψης, καθώς η πρόσληψή της διανοίγει ένα τεράστιο εύρος σχέσεων και ανταποκρίσεων. Η διεισδυτική ματιά του κάθε καλλιτέχνη αποτυπώνει την αιχμηρή προτροπή της σημασίας της και αρθρώνει εικαστικά τον τρόπο με τον οποίο αυτή επιτρέπει, αποκλείει, διαφοροποιεί, ελευθερώνει, τα δεσμά της σκέψης.

Η έκθεση εμπλουτίζεται και συμπληρώνεται με κύκλο performance, που θα πραγματοποιηθεί την Πέμπτη 19 Δεκεμβρίου 2019, από τις 15:00 έως τις 18:00, στο Σπίτι της Κύπρου. Τις Performances θα εκτελέσουν οι καλλιτέχνες Μαίρη Ζυγούρη, Ελίζα Κρικώνη, Αιμιλία Μπουρίτη, Βέρα-Ιόνα Παπαδοπούλου, Γεωργία Σαγρή και Φίλιππος Τσιτσόπουλος.

 Η έκθεση και ο κύκλος performance εντάσσονται στο πρόγραμμα του κύκλου εκδηλώσεων, με θέμα «ΕΠΙΤΡΕΠΕΤΑΙ», της Εταιρείας Μελέτης Πολιτισμικής Ετερότητας (ΕΜΠΕ) με υπεύθυνο τον δρα Φώτη Καγγελάρη  και περιλαμβάνει βραδιά ποίησης, φωτογραφικές εκθέσεις, εικαστικό εργαστήριο ψυχοδυναμικού χαρακτήρα και επιστημονική ημερίδα.
Διάρκεια έκθεσης:
17 Δεκεμβρίου 2019 - 17 Ιανουαρίου 2020

Ώρες λειτουργίας:
Δευτέρα, Τετάρτη, Παρασκευή: 10:00 - 15:00

Τρίτη, Πέμπτη: 10:00 - 18:00

Κατά τη διάρκεια των εορτών, από 23 Δεκεμβρίου 2019 έως 3 Ιανουαρίου 2020, η έκθεση θα λειτουργεί από Δευτέρα έως Παρασκευή: 10:00-15:00 (εκτός Δημοσίων Αργιών)

Επιμελήτρια έκθεσης:
Δρ. Λίνα Τσίκουτα-Δεϊμέζη 
Συντονισμός:

Μαρία Ραγιά

Φωτογραφικό υλικό για την έκθεση θα βρείτε στην ιστοσελίδα
www.spititiskyprou.gr/event
17 Δεκεμβρίου 2019

